text: Her indsamler de ikke penge - men affald
  03 april 2016 kl. 09.04
  I Gredstedbro bruger de søndagen på at samle affald i anledning af Danmarks Naturfredningsforening årlige affaldsindsamling. 
  Det er ikke kun Kræftens Bekæmpelse, der søndag samler ind. Det gør Danmarks Naturfredningsforening også.
  Hvor nogle frivillige for Kræftens Bekæmpelse går rundt med raslebøsser og samler penge ind til at bekæmpe den forfærdelige kræftsygdom, så er andre frivillige nemlig på gaderne for at samle affald.
  Et af stederne, hvor man er hoppet med på den årlige affaldsindsamling, er i borgerforeningen i Gredstedbro.
  - Det er et arrangement, som betyder meget for os som by. Det giver sammenhold, også nyder vi alle godt af en ren by, siger Stine Kolmos, der er bestyrelsesmedlem i borgerforeningen i byen til TV SYD.
  Det er andet år, borgerne i Gredstedbro samler affald ind ved Danmarks Naturfredningsforenings årlige affaldsindsamling.
  